Цяцерка
*Уладзімір Мяжэвіч*

Мы рабілі ўсё, што маглі, але агонь не аціхаў. Моцны вецер падхопліваў кавалкі сухой драўніны, якія гарэлі, нібы порах, перакідваў іх далей у лес.

Мы капалі канавы, каб не пусціць агонь на новыя дзялянкі, а ён перабягаў па верхавінах.

Векавыя яліны і сосны гарэлі, як свечкі. На адным з лясных складаў гарэлі бярозавыя цурбаны, нарыхтаваныя для вырабу фанеры. Да склада нельга было падысці за сотню метраў. Распаленае паветра апякала скуру.

Перад тым больш як месяц стаяла гарачыня. Сонца сушыла і без таго сухую зямлю: зімой амаль не было снегу, вясной дождж толькі пакапаў.

Цягнікамі і аўтамашынамі, каб ратаваць лес, падвозілі і падвозілі людзей. Мы разумелі, што калі сёння не спыніць агонь, дык заўтра ён падыдзе да чыгункі, спустошыць станцыю, пасёлак.

Стары лесавод Максім Архіпавіч Макаед на сваім вяку гасіў не адзін пажар. Бачыў усялякае, але такой вялікай бяды не здаралася.

— Застаецца адно — пусціць сустрэчны пал, — сказаў Макаед. — Толькі так можна спыніць агонь.

Мы адышліся на кіламетр, аддаючы ненажэрнаму агню яшчэ добры кавалак лесу. Блізка ад мяне, як дарослы, працаваў дванаццацігадовы Рыгорка, сын лесніка. Мы з ім рыхтавалі сухое ламачча, каб, падпаліўшы яго, пусціць сустрэчны агонь.

— Дзядзька! — пачуў я раптам голас Рыгоркі. — Хутчэй сюды!

— А што такое?

— Тут птушка!

Я падбег.

— Во, глядзіце!

Падобная на хатнюю курыцу, шэрая цяцерка — я адразу пазнаў яе — заўзята аддзірала кіпцюрамі верхні пласт сухога перагною. Не звяртаючы на нас увагі, яна раскідвала ўбакі сушыну: рабіла равок шырынёй сантыметраў сорак. Я не адразу зразумеў, навошта яна так стараецца…

Прыгледзеўшыся, прыкмеціў, што равок мае форму кола. У сярэдзіне гэтага кола стаяла чэзлая бярэзінка, пад веццем якой, проста на зямлі, ляжала гняздо. Адтуль даносіўся жаласлівы піск.

— Тут птушаняты, чацвёра. Зусім маленькія, — сказаў Рыгорка.

Цяцерка ратавала ад агню сваіх дзяцей! Знемагаючы ад цяжкай працы, яна паглыбляла равок, спадзеючыся не пусціць агонь да гнязда.

— Трэба ёй памагчы! — сказаў Рыгорка.

— Можа, перанесці гняздо ў бяспечнае месца? — пра-панаваў я.

— А ці паляціць за ім цяцерка?

— Разважаць няма калі. — Я паказаў на полымя, што шугала на суседнім участку.

Цяцерка пачала мітусліва кружыць. Яна ледзь не біла нас крыламі, пагрозліва шыпела… Птушаняты пішчалі, шырока раскрываючы дзюбы.

Жаласлівы Рыгорка аж з твару змяніўся. Ён аддаў бы малым кавалачак хлеба, які меў у кішэні, але разумеў, што гэтага рабіць нельга: маці корміць іх толькі мошкамі, казяўкамі, чарвякамі. Цяпер ёй не да гэтага… Яна ратуе дзяцей ад агню. А тут з'явіліся людзі, і хто ведае, чаго можна чакаць ад іх…

Цяцерка падляцела зусім блізка і балюча дзеўбанула мяне ў руку. Я крыкнуў Рыгорку, каб ён сцярогся, а сам хацеў узяць гняздо, але не змог. Цяцерка зрабіла яго з сухой травы, што расла пад бярозкай, і яно было нібы прышыта да зямлі.

— Рыгорка, хутчэй рыдлёўку!

Мы зрэзалі тонкі пласт зямлі разам з гняздом.

Агонь быў ужо зусім блізка. Вецер кінуў на нас чорныя пасмы дыму, і птушка знікла з нашых вачэй. Калі яна загінула, дык уся нашая праца — марны занятак..

Недалёка была паляна, а за ёй лес, якому пажар не пагражаў. Мы з Рыгоркам кінуліся туды. Я на рыдлёўцы нёс гняздо, а Рыгорка падтрымліваў яго, каб не ссунулася.

— Загінуць птушаняткі без мамкі, — пашкадаваў Рыгорка, калі мы ўладкавалі іх на новым месцы. — Добра было б знайсці гняздо іншай птушкі ды падкласці ёй птушанятак.

— Пачакай, можа, яшчэ прыляціць.

I сапраўды, праз некалькі хвілін мы ўбачылі нашу цяцерку. Як мы ўзрадаваліся! А яна, падляцеўшы да нас, злоўчылася і дзеўбанула Рыгорку ў патыліцу. Але хлопчык не пакрыўдзіўся. Зразумеў, што гэта ад трывогі і страху за дзяцей.

Назаўтра мы ад'язджалі. Сустрэчны агонь зрабіў сваю справу — пажар быў ліквідаваны. Захацелася нам зірнуць на птушанят. Але дзіва: гняздо было пустое!

Рыгорка выказаў здагадку, што цяцерка не ўпадабала месца і птушанят перавяла.

Мы гадзіны дзве шукалі, аглядаючы кожны куст, дрэва, купіну. Рашылі, што на птушанят напаў які-небудзь звярок ці каршун…

Але раптам з-пад лазовага куста, ледзь не з-пад нашых ног, вылецела птушка.

— Дальбог, наша! — крыкнуў Рыгорка.

Мы расхінулі куст. Там было чацвёра птушанят.